钦定古今图书集成/理学汇编/文学典/第093卷 > 朱梦炎
## 钦定古今图书集成/理学汇编/文学典/第093卷 > 朱梦炎

按南昌郡乘梦炎，字仲雅，进贤人。登元至正进士，避
乱山居，与宋濂友善，濂称梦炎文章有五色，高皇帝
下金陵，征至，命与儒士熊鼎等集古忠良奸恶事迹，
仍为之《直解》，以示公卿贵游子弟，并作《务农技艺解
说》，以示商贾子弟。书成，颁行中外，赐白金衣履，除国子博士。吴元年迁修撰诖误。出为浙江按察司经历。
洪武二年，以礼部员外郎召，寻晋本部侍郎。十一年，
晋尚书，坐谴死。上寻悟其无罪，为诗悼之，有“可怜明
月清风夜，一曲清歌忆老臣”之句。梦炎博学洽闻，国
家稽古礼文之事，多出其斟酌焉。